钦定古今图书集成/明伦汇编/官常典/第354卷 > 汪奎〈从子舜民〉
## 钦定古今图书集成/明伦汇编/官常典/第354卷 > 汪奎〈从子舜民〉

按《明外史》本传：“奎字文灿，婺源人，成化初进士。为秀
水知县，擢御史。二十一年，星变，偕同官疏陈十事，言
建言贬谪诸臣效忠于国，宜复其职。妖僧继晓结中
官梁芳，耗竭内藏，乞治芳罪，斩继晓。都市传奉官如
顾贤等，皆中官恒从子，冒锦衣李孜省小吏，授通政，
宜尽斥以清仕路。尚书殷谦、李本，侍郎杜铭、尹直，皆
素乏清誉。尚书张鹏、张蓥、张瑄，侍郎杜谦、艾福、马显、
刘俊，大理卿宋钦，巡抚都御史鲁能、马训，皆老懦无
能；侍郎谈伦奔竞无耻；巡抚赵文博粗鄙妄为。大理
卿田景旸素行不谨，宜令致仕。镇守守备内官，视天
顺间逾数倍，作威福，虐有司。浙江张庆、四川蔡用，得逮治四品以下官，尤伤国体，宜悉撤还。内外坐营监
枪内官增置过多，皆私役军士，办纳月钱，多者至二
三百人，武将亦皆私役。健丁行伍，惟存老弱，宜严禁
革。勋戚内官，奏乞盐利，满载南行，所至《张钦赐》黄旗，
商旅不行，边储亏损，宜严禁革。陕西、山西、河南频年
水旱，死徙大半。山、陕虽征税三分，其民仅存无几，与
全征无异，宜核被灾郡县，概与蠲除。给事张善吉先
坐罪谪官，考绩至京，昏夜乞怜，得授兹职，大玷清班，
宜罢黜。山、陕、河、洛饥民多流郧、襄，至骨肉相啖。请大
发帑庾赈济，销弭他变。”当是时，帝以灾变求言。奎疏
入，虽触帝忌，未加谴。无何，有御史失仪，奎当面纠，退
朝乃奏，遂杖之于廷。居数月，复谕吏部出奎为夔州
通判。云阳有剧贼，讨平之。孝宗立，量移叙州同知。以
荐，擢成都知府。岁饥多盗，赈救多复业。三迁广西左
布政使。弘治十四年以右副都御史巡抚贵州。未浃
岁，普安贼妇米鲁作乱，被劾致仕。久之卒。从子舜民，
字从仁，成化中进士。授行人。擢御史，出按甘肃。劾中
官将帅失事，陈边计，章疏十上。先是，奎杖阙下，舜民
扶掖之，帝闻而怒。至是奏狱情，帝忽摘其片词，贬蒙
化卫经历。弘治初，迁知东莞，未上，擢江西佥事。善谳
狱，剖析如流。其清军法，后人遵守之。改云南屯田副
使。田为势要夺者，釐而归之官。麓川遗孽思禄渡金
沙江据孟密，承檄抚定之。忧归。服除，适淮、扬大饥，以
故官奉命赈济。用便宜发粟，奏停不急务，活饥民百
二十万人，流冗复业者八千馀户。进福建按察使。盗
窃福清县库，或诬其怨家，已成狱。舜民廉得真盗，脱
三十人于死，抵诬者罪。岁旱，祷不应。躬莅福州狱，释
枉系轻罪者。所部有司皆清，狱，遂大雨。历河南左、右
布政使。正德二年以右副都御史抚治郧阳。甫一月，
罢天下巡抚官，改莅南京都察院，道卒。奎性简静，不
苟取与，以笃实见称。而舜民好学砥行，矫矫持风节，
尤负时望。